ΕΛΛΗΝΙΚΗ ΔΗΜΟΚΡΑΤΙΑ  **ΓΡΑΜΜΑΤΕΙΑ ΣΥΓΚΛΗΤΟΥ**

 Αρμόδια: κ. Ε. Μιχαλοπούλου 

 Τηλ.: 2610 969039

 E-mail: syglitos@upatras.gr

 **ΠΡΟΣ : - Τη Διεύθυνση Εκπαίδευσης και Έρευνας**

**ΘΕΜΑ:** Επί του καθορισμού ημερομηνιών πραγματοποίησης της δράσης «Ακροατής Πανεπιστημιακών Μαθημάτων» ακαδημαϊκού έτους 2023-2024, στα Τμήματα του Πανεπιστημίου Πατρών

Σχετ.: Το υπ’ αριθ. 56142/18.7.2023 έγγραφό σας, με τα συνημμένα

Σας ενημερώνουμε ότι η Σύγκλητος, στην υπ’ αριθμ. **221/27.7.2023** συνεδρίασή της, αποφάσισε ομόφωνα να εγκρίνει τον καθορισμό των ημερομηνιών υποβολής αιτήσεων από τους ενδιαφερόμενους, κατά τα διαστήματα από τις **01.09.2023 έως 24.09.2023** για το χειμερινό εξάμηνοκαι **19.01.2024 έως 11.02.2024** για το εαρινό εξάμηνο.

Η διαδικασία υλοποίησης του θεσμού «Ακροατής Πανεπιστημιακών Μαθημάτων» έχει ως εξής:

* Οι ενδιαφερόμενοι ακροατές Πανεπιστημιακών Μαθημάτων δύνανται να υποβάλλουν ηλεκτρονικά την αίτησή τους για το χειμερινό και το εαρινό εξάμηνο εντός εγκεκριμένων ημερομηνιών, σε σύνδεσμο που θα ενεργοποιηθεί για τον σκοπό αυτό και θα ανακοινωθεί εγκαίρως.
* Οι αιτήσεις εγκρίνονται από τη Συνέλευση του Τμήματος.
* Η γραμματειακή εξυπηρέτηση γίνεται από τη Γραμματεία του Τμήματος, η οποία: α) χορηγεί (ηλεκτρονικά) την κάρτα του Ακροατή Πανεπιστημιακών Μαθημάτων που θα ισχύει για συγκεκριμένο χρονικό διάστημα και για συγκεκριμένα μαθήματα (επισυνάπτεται δείγμα) και β) μετά το πέρας του εξαμήνου χορηγεί στους συμμετέχοντες απλή βεβαίωση (επισυνάπτεται δείγμα).
* Οι ακροατές Πανεπιστημιακών Μαθημάτων δε συμμετέχουν στις εξετάσεις, ούτε στις εργαστηριακές, κλινικές ή φροντιστηριακές ασκήσεις.
* Δεν αποδίδονται πιστωτικές μονάδες ECTS.
* Δεν δικαιούνται των φοιτητικών παροχών (δελτίο φοιτητικού εισιτηρίου, σίτιση, συγγράμματα, κ.λπ.).
* Κάθε Τμήμα δύναται να ρυθμίζει επιμέρους ακαδημαϊκά θέματα, σε σχέση με τον θεσμό.
* Η Διεύθυνση Εκπαίδευσης και Έρευνας συντονίζει τη δράση του Ακροατή Πανεπιστημιακών Μαθημάτων σε συνεργασία με το Τμήμα Σχεδιασμού και Ανάπτυξης Λογισμικού της Διεύθυνσης Τεχνολογιών Πληροφορικής και Επικοινωνιών, τα Τμήματα του Ιδρύματος και ενημερώνει τους ενδιαφερόμενους πολίτες για τον θεσμό με σχετικό Δελτίο Τύπου.
* Στο τέλος κάθε εξαμήνου τα Τμήματα ενημερώνουν τη Διεύθυνση Εκπαίδευσης και Έρευνας και υποβάλλουν απολογισμό της Δράσης.
* Στην περίπτωση επιβολής μέτρων για υλοποίηση της εκπαιδευτικής διαδικασίας με μέσα εξ αποστάσεως εκπαίδευσης, όπως η αποφυγή διάδοσης του κορωνοϊού, αδρανοποιείται η δράση και στους εγγραφέντες ακροατές δίδεται βεβαίωση μερικής παρακολούθησης, σύμφωνα με το συνημμένο δείγμα.

Παρακαλούμε για τις ενέργειές σας.

**Ο ΠΡΥΤΑΝΗΣ**

**ΧΡΗΣΤΟΣ Ι. ΜΠΟΥΡΑΣ**

**Κοινοποίηση**:

- Γραμματεία Πρυτανείας

- Καθηγητή κ. Διονύσιο Μαντζαβίνο, Αντιπρύτανη Ακαδημαϊκών και Διεθνών Θεμάτων

- Γενική Διεύθυνση Ακαδημαϊκών και Διοικητικών Υποθέσεων

- Γενική Διεύθυνση Τεχνικών Υπηρεσιών, Τεχνολογιών Πληροφορικής και Επικοινωνιών

- Διεύθυνση Γραμματειών Ακαδημαϊκών Δομών

- Διεύθυνση Ψηφιακής Διακυβέρνησης και Τεχνολογιών Πληροφορικής και Επικοινωνιών